Diari Oficial de la Generalitat Valenciana


Sumari del DOGV 7629, del 05-10-2015 (2015/7892)

RESOLUCIÓ de 24 de setembre de 2015, del director general d'Administració Local, per la qual es publiquen els Estatuts de la Mancomunitat Castelló Nord.
--------------------------------------------------------------------------------------------------------------------------------------------------------

### Dades del document

Número de DOGV
:   7629

Data del DOGV
:   05-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7892


Data del document
:   24-09-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * associació de municipis

RESOLUCIÓ de 24 de setembre de 2015, del director general d'Administració Local, per la qual es publiquen els Estatuts de la Mancomunitat Castelló Nord. [2015/7892]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local, ha determinat la introducció de determinats canvis en el règim jurídic de les entitats locals que afecten les mancomunitats de municipis, directament o a través de les modificacions que operen en certs àmbits de l'organització i del funcionament dels ajuntaments.  
  
La disposició transitòria onze de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els seus estatuts a la nova regulació, i que han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en cas contrari incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels estatuts de les mancomunitats al contingut de la mateixa llei.  
En ambdós supòsits el procediment d'adaptació dels estatuts és el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia és necessari publicar-les en el Diari Oficial de la Comunitat Valenciana, d'acord amb el que disposa l'apartat 4 del precepte mencionat.  
  
La Mancomunitat Castelló Nord ha adaptat els estatuts a les disposicions d'ambdós textos legals, d'acord amb el que disposa la legislació vigent.  
Remesos l'expedient tramitat i els estatuts aprovats a aquesta Direcció General d'Administració Local, no s'hi ha advertit cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i d'acord amb el que disposa l'article 17.2.e del Decret 151/2015, de 18 de setembre, del Consell, pel qual aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat Castelló Nord, que es transcriuen a continuació com a annex, per haver-se acreditat en l'expedient la legalitat de les actuacions.  
Contra aquesta resolució, podrà interposar-se recurs d'alçada davant de la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992, de Règim Jurídic de les Administracions Públiques i del Procediment Administratiu Comú. Transcorregut el dit termini sense haver-se interposat el recurs, la resolució serà ferma a tots els efectes. En el cas de tractar-se d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjuí, que els interessats puguen exercitar qualsevol altra via que estimen oportuna.  
  
València, 24 de setembre de 2015.- El director general d'Administració Local: Antoni Such Botella.  
  
  
  
ANNEX  
Estatuts de la Mancomunitat Castelló Nord  
  
Article 1. Dels municipis integrants de la mancomunitat  
1. Els municipis de Sant Mateu, Xert, la Salzadella, Sant Jordi, Cervera del Maestre i Catí, de la província de Castelló, a l'empara del que preveu l'ordenament jurídic vigent, acorden constituir-se en organització i prestació en forma mancomunada de les obres, servicis o activitats de la seua competència que s'arrepleguen en els presents estatuts.  
  
2. La mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
1. La mancomunitat que es constitueix es denominarà Castelló Nord.  
2. Els òrgans de govern i administració de la mancomunitat radicaran en els immobles de la mateixa mancomunitat i, si no n'hi ha, en la casa consistorial de l'Ajuntament de Sant Mateu o de qualsevol altre dels municipis que la integren.  
  
Article 3. Objecte i competència  
1. Són fins de la mancomunitat:  
a) L'avaluació i informació de situacions de necessitat social i l'atenció immediata a persones en situació o risc d'exclusió social.  
  
b) Els servicis i obres inclosos en l'àmbit de competència municipal, segons els termes de la legislació de l'Estat i de la comunitat autònoma, sempre que s'acorden realitzar per la mancomunitat, i també les obres i servicis que l'Estat, la comunitat autònoma, la diputació provincial i altres entitats puguen delegar en la mancomunitat, i la col·laboració en els servicis que presten en el seu àmbit territorial els organismes expressats.  
2. Per a l'assumpció de nous servicis serà necessari la conformitat de totes les entitats mancomunades interessades, que es tramitaran com a modificació constitutiva de conformitat amb el procediment, requisits i supòsits establerts en l'article 95 i següents de la Llei 8/2010, de 23 de juny, de la Generalitat, de Règim Local de la Comunitat Valenciana.  
3. La mancomunitat estudiarà aquestes peticions i resoldrà sobre la seua viabilitat. La prestació i explotació dels servicis podrà realitzar-se d'acord amb qualsevol de les formes previstes en l'ordenament jurídic vigent. En qualsevol cas, la mancomunitat calcularà el cost efectiu dels servicis partint de les dades contingudes en la liquidació del pressupost general i del compte anual aprovat que corresponga a l'exercici immediat anterior, i haurà d'efectuar-se el càlcul del cost efectiu dels servicis i comunicar-se de conformitat amb la normativa d'aplicació i els procediments establerts en aquesta.  
4. Tots els fins enunciats en les anteriors clàusules es prestaran sempre dins dels límits i amb l'extensió que corresponga aplicar d'acord amb la legislació estatal i autonòmica d'aplicació, podent prestar tots els servicis, obres i competències propis dels municipis d'acord amb el procediment assenyalat.  
  
Article 4. Capacitat jurídica  
La mancomunitat, com a entitat local reconeguda per la llei, exercirà quantes potestats siguen conferides per la legislació vigent que afecte les entitats d'estes característiques per al compliment dels seus fins.  
  
  
Article 5. Òrgans de la mancomunitat  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern estaran constituïts per:  
a) El Ple de la mancomunitat.  
b) El president.  
c) El vicepresident o vicepresidents, si és el cas.  
d) Les comissions informatives, el funcionament de les quals es preveja per disposició legal o s'acorde constituir pel Ple.  
e) Atés que la població de la mancomunitat no supera els 20.000 habitants, no serà obligatòria la junta de govern local, ni les comissions informatives, d'acord amb l'article 97.2 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
Article 6. El Ple  
1. El Ple de la mancomunitat estarà integrat pels vocals representants de les entitats mancomunades, triats pels seus respectius plens.  
2. Cada entitat mancomunada estarà representada en el Ple pel seu alcalde o alcaldessa com a membre nat i un altre regidor o regidora triats pel Ple del respectiu ajuntament per majoria absoluta.  
3. El mandat de vocals coincideix amb el de les respectives corporacions.  
4. Els vocals del Ple de la mancomunitat perdran l'esmentada condició quan perden la condició de regidor, o així ho acorde el Ple de l'ajuntament representat.  
  
Article 7. Designació de representants  
1. Finalitzat el mandat dels ajuntaments, els òrgans de la mancomunitat continuaran en funcions per a l'administració ordinària dels assumptes, fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
2. D'acord amb el que disposa l'article 102 de la Llei 8/2010, de 23 de juny, de la Generalitat, de Règim Local de la Comunitat Valenciana, després de cada procés electoral municipal i una vegada que els ajuntaments hagen comunicat a la mancomunitat el seu representant en aquesta, el president en funcions convocarà la sessió plenària per a la constitució i elecció dels òrgans de govern, tot això de conformitat amb el que estableixen els estatuts.  
3. Aquesta sessió se celebrarà dins dels tres mesos següents a la constitució dels ajuntaments. Si no es convoca dins del termini assenyalat, quedarà automàticament convocada per a l'últim dia hàbil de l'esmentat termini.  
4. En el termini de 30 dies següents a la sessió constitutiva de cada un dels ajuntaments mancomunats després de la celebració de les eleccions locals, es nomenaran els vocals representants en la mancomunitat, i s'haurà de comunicar l'acord a aquesta en el termini màxim de 15 dies hàbils des de la seua designació, aportant certificat del corresponent acord plenari expedit pel secretari de cada ajuntament en què es faça constar expressament la condició d'alcalde o alcaldessa d'un dels dos representants i que l'altre ha sigut designat amb el vot favorable de la majoria absoluta del nombre legal de membres de la corporació.  
  
5. Para la presa de possessió dels representants dels ajuntaments com a vocals del Ple de la mancomunitat, produiran efectes en aquesta les declaracions formulades pels designats amb motiu de la seua presa de possessió com a regidors dels seus respectius ajuntaments, inclosos els que tinguen la condició d'alcaldes, sempre que s'acredite per mitjà de certificat aportat pel secretari de cada ajuntament que qui pretén prendre possessió com a vocal de la mancomunitat ha formulat les declaracions de béns i activitats i de causes de possible incompatibilitat, adjuntant a l'esmentat certificat còpia compulsada de tals declaracions, i també que l'interessat presenta declaració responsable en la qual es ratifica íntegrament en el contingut de tals declaracions a l'efecte de prendre possessió com a vocal del Ple de la mancomunitat.  
  
  
Article 8. Competències i atribucions del Ple  
Correspon al Ple de la mancomunitat:  
a) L'aprovació i modificació dels pressupostos de l'entitat.  
b) L'aprovació de la plantilla i la relació de llocs de treball.  
c) Exercir accions judicials i administratives en defensa dels drets de la mancomunitat; oposar-se en assumptes litigiosos en què aquesta siga demandada, i entaular qualsevol classe de recursos en assumptes de qualsevol classe, grau o jurisdicció.  
d) Proposar la modificació o reforma dels estatuts.  
e) Aprovar, revisar, adquirir i alienar el patrimoni de la mancomunitat.  
f) Aprovació d'ordenances, reconeixement de crèdits, operacions de crèdit, concessió de quitaments i esperes i qualsevol classe de compromisos econòmics.  
g) Aprovar els plans i els projectes necessaris per a l'establiment, el desenvolupament i la gestió de les obres, els servicis o les activitats previstes com a fins de la mancomunitat.  
h) Admissió i separació de membres de la mancomunitat.  
i) Establiment de mèrits per als concursos de funcionaris d'habilitació nacional.  
j) Aprovació de les bases que regiran les proves d'accés a la funció pública de la mancomunitat.  
k) Determinar la forma de gestionar els servicis.  
l) Aprovació de la determinació dels recursos propis de caràcter tributari.  
m) Creació, estructures i règim de funcionament de la Junta de Govern Local.  
n) Fixar anualment les aportacions econòmiques dels municipis integrants de la mancomunitat.  
o) Triar i destituir el president.  
p) Totes les que la legislació atribueix al ple dels ajuntaments per al compliment dels seus fins.  
  
Article 9. Nomenament del president  
1. El president de la mancomunitat serà triat pel Ple de la mancomunitat entre els seus membres per majoria absoluta del vot ponderat del número legal dels seus membres.  
2. Podran ser candidats a la presidència tots i cada un dels vocals nats que componen el Ple.  
3. Si cap candidat obté la majoria absoluta en la primera votació, se celebrarà vint-i-quatre hores després una segona votació, i resultarà triat aquell que obtinga el nombre més gran de vots. En cas d'empat serà elegit el de més edat.  
4. Per a la destitució del president se seguirà el mateix procediment que l'establert en la legislació vigent per a la destitució de l'alcalde.  
  
  
Article 10. Vicepresidents  
El president designarà un o més vicepresidents, en nombre màxim de dos, que el substituiran per l'orde del seu nomenament en cas d'absència, vacant o malaltia. D'aquests nomenaments s'informarà el Ple en la primera sessió que es realitze.  
  
Article 11. Competències i atribucions del president  
1. Correspon al president de la mancomunitat les competències següents:  
a) Dirigir el govern i l'administració de la mancomunitat.  
b) Convocar, presidir i alçar les sessions del Ple, de la Junta de Govern Local i de qualssevol altres òrgans municipals.  
c) Dirigir, inspeccionar i impulsar els servicis, les obres i les activitats de la mancomunitat.  
d) Ordenar pagaments, retre comptes i administrar els fons i els béns de la mancomunitat.  
e) Disposar despeses dins dels límits de la seua competència.  
f) Exercir la direcció de personal de la mancomunitat.  
g) Formular el projecte de pressupost de la mancomunitat.  
h) Contractar obres, servicis i subministraments, d'acord amb els límits i procediments legalment establerts.  
i) Tindre la representació de la mancomunitat en qualsevol classe d'actes i documents jurídics.  
j) Exercir accions judicials i administratives en cas d'urgència.  
k) Visar amb la seua firma els certificats que s'expedisquen dels actes i els documents de la mancomunitat.  
l) Exercir totes les accions que siguen necessàries per al bon funcionament dels servicis de la mancomunitat.  
m) Totes aquelles que la normativa de règim local atribueix a l'alcalde per al compliment de les competències que tenen atribuïdes.  
2. El president pot delegar l'exercici de les seues atribucions, excepte la de convocar i presidir les sessions del plens, decidir els empats amb el vot de qualitat, la direcció superior de tot el personal i les enumerades en els apartats a i j.  
  
Article 12. Règim de sessions del Ple  
1. El Ple funciona en règim de sessions ordinàries de periodicitat preestablerta, sessions extraordinàries i extraordinàries de caràcter urgent.  
2. El Ple celebra sessió ordinària com a mínim una vegada cada dos mesos i extraordinària quan així ho decidisca el president amb tal caràcter per iniciativa pròpia o a sol·licitud de la quarta part de vots per aplicació del sistema de vot ponderat. En este últim cas la realització de la sessió no podrà demorar-se més de 15 dies hàbils des que va ser sol·licitada.  
3. Les sessions del Ple han de convocar-se, almenys, amb dos dies hàbils d'antelació, i aquestes podran realitzar-se per mitjans telemàtics (conforme al règim de notificacions de la Llei 11/2007, de 22 de juny, d'Accés Electrònic dels Ciutadans als Servicis Públics). En la citació es farà constar l'orde del dia.  
4. El Ple es constitueix vàlidament amb l'assistència d'un terç de vots per aplicació del sistema de vot ponderat, sense que mai puga registrar-se una assistència inferior a tres membres del Ple. Tal quòrum ha de mantindre's al llarg de tota la sessió.  
5. En tot cas, es requereix l'assistència del president i del secretari de la mancomunitat, o dels que legalment els substituïsquen.  
6. Són sessions extraordinàries urgents les convocades per l'alcalde o president quan la urgència de l'assumpte a tractar no permeta convocar la sessió extraordinària amb l'antelació mínima de dos dies hàbils exigida per la Llei 7/1985, de 2 d'abril, reguladora de les bases de règim local. En este cas, ha d'incloure's com a primer punt de l'orde del dia el pronunciament del Ple sobre la urgència. Si aquesta no resulta apreciada pel Ple, s'alçarà tot seguit la sessió.  
  
Article 13. Sistema d'acords  
1. A efectes de votacions, el Ple de la mancomunitat utilitzarà el sistema de vot ponderat, prenent com a referència el nombre de regidors que correspon en cada municipi conforme a l'article 179 de la Llei Orgànica 5/1985, de 19 de juny, del Règim Electoral General, segons el que s'estableix en l'article 100 de la Llei 8/2010, de 23 de juny, de la Generalitat, de Règim Local de la Comunitat Valenciana.  
2. Els acords del Ple s'adopten, per regla general, per majoria simple del vot ponderat dels membres presents. Hi ha majoria simple quan els vots afirmatius són més que els negatius.  
3. Es requereix el vot favorable de la majoria absoluta del vot ponderat del nombre legal de membres del Ple per a l'adopció dels acords en les matèries següents:  
a) Proposta d'aprovació i modificació dels estatuts.  
b) Elecció i destitució del president.  
c) Aprovacions d'operacions financeres o de crèdit i concessions de lleves o esperes, quan el seu import supere el 10 per cent dels recursos ordinaris del seu pressupost, i també les operacions de crèdit previstes en l'article 158.5 de la Llei 39/1988, de 28 de desembre, reguladora de les hisendes locals.  
d) Alienació de béns, quan la seua quantia excedisca del 10 per cent dels recursos ordinaris del seu pressupost.  
e) Cessió gratuïta de béns a altres administracions o institucions públiques.  
f) L'assumpció de nous servicis.  
g) Adhesió i separació de municipis.  
h) Determinació de la forma de gestió dels servicis.  
i) Acordar la dissolució de la mancomunitat, previs els tràmits oportuns i nomenar els vocals membres de la comissió liquidadora i aprovar la proposta efectuada per aquesta.  
j) Les restants determinades per la llei.  
4. El vot serà emés per l'alcalde o alcaldessa de cada municipi si està present en la sessió i, a falta d'això, pel regidor o regidora designat com a segon vocal pel ple d'aquella corporació.  
  
Article 14. Habilitats nacionals  
1. Les funcions de secretària, comprensiva de la fe pública i assessorament legal preceptiu, i també el control i fiscalització, intervenció de la gestió econòmica financera i pressupostària, i la comptabilitat, tresoreria i recaptació seran encomanades a funcionaris amb habilitació de caràcter nacional i es cobriran per concurs entre funcionaris que posseïsquen tal caràcter, de conformitat amb el que disposa l'ordenament jurídic vigent.  
2. Fins que es creen estes places, les esmentades funcions seran exercides pels funcionaris que posseïsquen tal caràcter, nomenats de conformitat amb la legislació vigent, per mitjà d'acumulació, agrupació o qualsevol altre sistema previst en la normativa d'aplicació.  
  
3. Si el volum de servicis o recursos de la mancomunitat és insuficient per al manteniment de l'esmentat lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre l'esmentada plaça i exercir-se per mitjà d'acumulació al funcionari amb habilitació de caràcter nacional d'un dels municipis que integren la mancomunitat amb designació prèvia pel Ple o pel servici d'assistència de les diputacions.  
Article 15. Resta de personal  
1. El Ple de la mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i personal laboral.  
  
2. La selecció i règim jurídic d'este personal, i també la provisió dels llocs de treball existents es regirà, igual que per a la resta de les corporacions locals, pel que estableix la normativa bàsica sobre funció pública, règim local i resta de la legislació aplicable.  
  
3. A més del personal propi de la mancomunitat, en funció del volum de l'activitat previsible, aquesta podrà comptar també amb la cessió de personal dels municipis mancomunats, i podrà articular-se, si és el cas, un sistema rotatori de cessió del personal necessari, d'acord amb l'article 90 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
Article 16. Recursos financers  
1. La hisenda de la mancomunitat està constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de servicis o la realització d'activitats de la seua competència.  
d) Els procedents d'operacions de crèdit.  
e) Les aportacions dels municipis mancomunats.  
f) Qualsevol altre recurs que s'establisca en favor de les mancomunitats per les disposicions legals que es dicten.  
  
Article 17. Ordenances fiscals  
1. Per a la imposició, exacció, liquidació i cobrança dels recursos enumerats en l'article anterior, la mancomunitat aprovarà les ordenances fiscals corresponents als distints servicis, i les esmentades ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es refereix el número anterior.  
  
Article 18. Aportacions  
El Ple de la mancomunitat fixarà anualment per a cada exercici econòmic les aportacions de les entitats mancomunades, i podran ser per a cada exercici econòmic establertes en la forma següent:  
  
a) Una quota principal, en funció de l'ús que cada entitat realitze dels servicis que es presten mancomunadament i no directament a l'usuari. Per a la determinació d'esta quota s'aplicaran les bases o mòduls següents: nombre de persones empadronades, nombre d'habitatges, superfície del nucli urbà, metres lineals de carrer, volum d'edificació, base imposable de la contribució territorial urbana, volum dels seus pressupostos, consum realment efectuat, valor de l'hora empleada i qualssevol altres factors que puguen computar-se en raó del servici o activitat prestada. Les presents bases o mòduls podran aplicar-se aïlladament o conjuntament. A falta d'acord exprés sobre el particular les quotes s'aplicaran en funció del nombre de persones empadronades en cada municipi.  
b) Una quota complementària i obligatòria per a atendre a despeses generals de conservació, entreteniment i administració, s'utilitzen o no els servicis, en proporció al nombre d'habitants de dret de cada municipi.  
c) Una quota extraordinària i obligatòria per a atendre gestos d'aquest caràcter o complementària de la principal.  
  
Article 19. Característiques de les aportacions  
Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
Article 20. Forma i termini de realitzar les aportacions  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la seua quota en més d'un trimestre, el president requerirà el seu pagament en el termini de 20 dies. Transcorregut l'esmentat termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que li les entregue a la mancomunitat.  
2. Aquesta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària en cada cas.  
  
3. El manteniment reiterat en situació de deutor a la mancomunitat per part d'una entitat local serà causa suficient per a procedir a la seua separació definitiva, i es podrà reclamar les quantitats degudes i les despeses derivades de conformitat als apartats 1 i 2 d'aquest article. Per a la separació definitiva serà imprescindible acord del ple de la mancomunitat per majoria absoluta i ratificació, almenys, per igual nombre de les entitats mancomunades, excepte la que siga objecte de separació.  
  
  
Article 21. Pressupost  
1. La mancomunitat aprovarà anualment un pressupost d'acord amb el que estableix la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenguen realitzar, i també les seues fonts de finançament.  
  
Article 22. Patrimoni  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A aquest efecte, s'haurà de fer un inventari d'acord amb el que establisquen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat. No obstant això i donades les característiques de les aportacions a la mancomunitat, podran ser tinguts en compte altres factors de ponderació, preferentment la seua adscripció atenent a la localització dels béns en els respectius municipis.  
  
  
Article 23. Durada  
La mancomunitat es constitueix per temps indefinit.  
  
Article 24. Modificació dels estatuts  
La modificació dels estatuts de la mancomunitat podrà tindre caràcter constitutiu o no constitutiu.  
La modificació constitutiva dels estatuts s'ajustara al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en aquests.  
c) Règim economicofinancer i criteris per a les aportacions dels municipis.  
d) Supòsits de dissolució de la mancomunitat.  
Les restants modificacions estatutàries tindran caràcter no constitutiu i requeriran l'aprovació inicial pel Ple de la mancomunitat, l'audiència als ajuntaments mancomunats durant un mes i la resolució definitiva pel Ple de la mancomunitat per majoria absoluta del vot ponderat.  
  
  
Article 25. Adhesió i separació dels municipis  
1. Per a la incorporació i separació a la mancomunitat d'un nou municipi serà necessari:  
a) El vot favorable de la majoria absoluta dels membres de la corporació municipal interessada.  
b) La mancomunitat haurà de prendre nota de l'esmentat acord i sotmetre'l a informació pública durant un mes.  
c) El vot favorable de la majoria absoluta dels vots ponderats del ple de la mancomunitat.  
2. L'aportació inicial dels municipis incorporats a la mancomunitat, després de la seua constitució, la determinarà l'índex del patrimoni de la mancomunitat per habitants, multiplicat per el nombre d'habitants de dret de l'entitat que sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es refereix l'apartat b de l'article 19 per el nombre d'habitants de dret del municipi i per un número d'anys que no podrà excedir cinc.  
La quota resultant de la valoració podrà ser exigida en el moment de la incorporació de l'entitat local a la mancomunitat o quedar diferida per al supòsit de la dissolució o, si és el cas, separació de la mancomunitat.  
  
3. Així mateix, haurà d'aportar totes les despeses que s'originen amb motiu de la seua inclusió en la mancomunitat.  
  
Article 26. Separació unilateral  
Per a la separació voluntària de la mancomunitat de qualsevol dels municipis que la integren serà necessari:  
a) Que la sol·licite la corporació interessada, amb l'acord previ adoptat per majoria absoluta en el ple d'aquesta, amb una antelació mínima d'un any.  
b) Que es trobe al corrent del pagament de les seues aportacions.  
c) Haurà d'abonar totes les despeses que s'originen amb motiu de la seua separació, i la part del passiu contret per la Mancomunitat a càrrec seu.  
  
Article 27. Separació forçosa  
1. Procedirà la separació forçosa d'un municipi de la mancomunitat en els supòsits següents:  
a) Incompliment reiterat del pagament de les seues aportacions durant un període superior a un any.  
b) Incompliment d'aquelles actuacions necessàries per al correcte desenvolupament de la mancomunitat a què estiguen obligats pels estatuts.  
En el cas que algun municipi es retarde en el pagament de les seues aportacions, el president requerirà el seu pagament en el termini de 20 dies. Transcorregut l'esmentat termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que li les entregue a la mancomunitat.  
Aquesta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària en cada cas.  
  
En cas d'incompliment d'altres actuacions necessàries per al correcte desenvolupament de la mancomunitat, l'esmentat incompliment haurà de ser declarat pel Ple per majoria absoluta del vot ponderat, a continuació es formularà un requeriment a l'ajuntament atorgant-li un mes prorrogable perquè procedisca al compliment de les seues obligacions.  
Si l'ajuntament no procedeix al pagament o compliment de les seues obligacions, el Ple de la mancomunitat prèvia obertura del període d'informació pública previst en l'article 24.1.b, adoptarà acord de separació forçosa per majoria absoluta del vot ponderat, i s'haurà de reclamar les quantitats degudes i les despeses derivades establertes en l'article 27.c d'aquests estatuts.  
La separació d'una o diverses corporacions no obligarà el Ple a practicar liquidació de la mancomunitat, i l'esmentat dret quedarà en suspens fins al dia de la dissolució d'esta, data en què entrarà o entraran a participar en la part alíquota que li corresponguen de la liquidació de béns de la mancomunitat.  
En el cas que l'aportació inicial estiga constituïda per elements del servici propis de l'ajuntament, la mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
Les corporacions separades tampoc no podran al·legar dret de propietat dels béns i servicis de la mancomunitat, encara que radiquen en el seu terme municipal.  
Si, com a conseqüència de la separació d'un o més municipis, la mancomunitat deixa de ser viable, es procedirà a la seua dissolució d'acord amb el que estableixen els presents estatuts.  
  
Article 28. Dissolució  
La mancomunitat es dissoldrà per alguna de les causes següents:  
a) Per desaparició del fi per al qual va ser creada.  
b) Quan així ho acorde el ple de la mancomunitat i els ajuntaments mancomunats, amb el vot favorable de la majoria absoluta legal del vot ponderat dels seus membres.  
c) Per dur-se a terme la prestació dels servicis objecte d'esta per l'Estat, la comunitat autònoma, la diputació provincial, per absorció de les competències municipals respectives.  
  
Article 29. Procediment dissolució  
Quan els ajuntaments mancomunats decidisquen dissoldre la mancomunitat adoptaran el corresponent acord previ en què manifesten aquest propòsit, i es requerirà per a la seua validesa la majoria absoluta, que s'efectuarà d'acord amb el procediment següent:  
a) Aprovació inicial de l'acord de dissolució adoptat pel Ple de la mancomunitat per majoria absoluta del vot ponderat.  
b) Informació pública durant un mes en tots els ajuntaments mancomunats.  
c) Una vegada adoptat l'acord a què es refereix el paràgraf inicial d'aquest article, se sol·licitarà informe de la Diputació Provincial de Castelló i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta del vot ponderat de la mancomunitat de la proposta efectuada per la comissió liquidadora de conformitat amb el que disposa este article.  
f) Remissió a l'òrgan competent de la Generalitat, perquè publique la dissolució en el Diari Oficial de la Comunitat Valenciana, i procedir a donar de baixa la mancomunitat en el Registre d'Entitats Locals de la Comunitat Valenciana.  
g) A la vista dels acords municipals, el Ple de la mancomunitat, en el termini dels 30 dies següents a la recepció de la comunicació d'aquests, nomenarà una comissió liquidadora, composta pel president i, almenys, quatre vocals. En aquesta s'integraran per a complir les seues funcions assessores el secretari i també l'interventor, si n'hi ha. Podrà igualment convocar a les seues reunions a experts determinats, només a l'efecte d'escoltar la seua opinió o preparar informes o dictàmens en temes concrets de la seua especialitat.  
h) La Comissió, en un termini no superior a tres mesos, farà un inventari de béns, servicis i drets de la mancomunitat; xifrarà els seus recursos, càrregues i dèbits, i relacionarà el seu personal, i procedirà més tard a proposar al ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
  
i) La proposta, per a ser aprovada vàlidament, requerirà el vot favorable de la majoria absoluta del vot ponderat dels membres del ple de l'entitat. Una vegada aprovada, la proposta serà vinculant per als ajuntaments mancomunats.  
j) En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que aquest tinguera en la mancomunitat.  
  
  
DISPOSICIÓ ADDICIONAL  
  
La mancomunitat, als efectes d'entrada, eixida i presentació de documents, estableix la seua seu com a registre únic, encara que en el supòsit d'estar tancada temporalment l'esmentada seu, actuarà com a registre delegat el de l'ajuntament de Sant Mateu.  
  
  
DISPOSICIÓ TRANSITÒRIA  
  
Dins del mes següent a l'aprovació definitiva dels estatuts, les corporacions mancomunades hauran de designar el representant que els corresponga, i hauran de comunicar el nom i domicili d'aquests a la Secretaria de la Mancomunitat, i el de l'alcalde de cada un dels municipis que la integren.  
  
  
DISPOSICIÓ FINAL  
  
En tot el que no es preveu en els presents estatuts, resultarà d'aplicació el que estableix la legislació de règim local.